Апостальскі нунцый у літургічнай малітве ў катэдры разам з гарадзенскімі каталіцкімі сьвятарамі і вернікамі абодвух абрадаў маліўся за ўсіх мучанікаў і сьведкаў веры, якія былі зьвязаныя сваім жыцьцём з Гарадзеншчынай. Пасьля сьв. Імшы ў прамове да вернікаў архібіскуп Клаўдыё Гуджэроцьці ўзгадаў асобна яшчэ й мучаніцкі подзьвіг і сьведчаньне веры беларускага грэка-каталіцкага Экзарха Антона (Неманцэвіча), які сем дзесяцігоддзяў таму загінуў, зьнясілены турэмнымі ўмовамі, у менскай вязьніцы гестапа. 2012 год у Беларускай Грэка-Каталіцкай Царкве абвешчаны годам памяці Экзарха Антона, а таксама ўсіх вернікаў-уніятаў, якія загінулі ў часы фашысцкай акупацыі Беларусі. Кроў мучанікаў яднае ўсіх вызнаўцаў Хрыста, незалежна ад іх абраду і нацыянальнасьці, падкрэсьліў архібіскуп Гуджэроцьці.